Twee gevonnis oor bevelvoerder se moordArgieffoto Twee mense, onder wie ŉ voormalige polisielid, is gevonnis in verband met die moord op lt.kol. Nomalizo Dukumbana, stasiebevelvoerder van die Elliotdale-polisiestasie in die Oos-Kaap, wat in 2013 by haar huis in Port Elizabeth vermoor is. Phumzile Ngqayimbana (46), ŉ voormalige adjudantoffisier, en Siyamcela Ntshitshi (37) het hul lot in die hooggeregshof in Mthatha aangehoor. Luxolo Tyali, streekswoordvoerder vir die direkteur vir openbare vervolging in Mthatha, het gesê die twee mans is tot lewenslange tronkstraf gevonnis. “Adjunkregterpresident Zamani Ntlangulela, het die twee mans ook tot ses jaar tronkstraf gevonnis op aanklag van die besit van ŉ vuurwapen met die doel om ŉ misdaad te pleeg. Hulle is ook tot drie jaar tronkstraf gevonnis op aanklag van die besit van ammunisie. Die vonnisse sal gelyklopend uitgedien word. Dukumbana is op 17 Desember 2013 binne die Elliotdale-polisiebarakke doodgeskiet nadat die twee mans haar oorval het toe sy van die werk af teruggekom het. Ngqayimbana, wat as ŉ adjudant-offisier by die stasie gewerk het, was glo nie tevrede met haar bestuurstyl nie, nadat sy tugstappe teen hom ingestel het. Ngqayimbana het beweer dat hy deur Dukumbana geteiken is omdat hy nie op ŉ rooftog by ŉ plaaslike Spar gereageer het wat deur ŉ veiligheidswag aangemeld is nie. Verskeie ander klagte is glo ook teen Ngqayimbana aanhangig gemaak waarna die dissiplinêre proses teen hom sou begin het. Hy het Ntshitshi gevra om hom te help om Dukumbana te vermoor. “In die dae voor 17 Desember is daar ŉ paar keer gepoog om haar te vermoor. Sy het die voorvalle by die owerhede en die polisie aangemeld.” Ngqayimbana het ook met sy kollega en vriend, konstabel Noxolo Matya, saamgesweer om hom te help om inligting te kry oor Dukumbana se bewegings op die dag van haar moord. Matya, wat skuld beken het oor haar rol in die mord, is reeds in September 2014 tot lewenslange tronkstraf gevonnis. Matya was die aand van die moord aan diens by die stasie en het boodskappe aan die moordenaars gestuur en hulle in kennis gestel dat Dukumbana op pad na haar blyplek is, het Tyali bygevoeg. Dukumbana is gevolglik doodgeskiet net voor sy die deur na haar blyplek kon oopmaak. Die twee mans het tydens hul verhoor skuld ontken, maar senior staatsadvokaat Mduduzi Mzila het die getuienis van Sipho Makhabeni, ŉ staatsgetuie, gelei kragtens artikel 204 van die Strafproseswet. Maroela Media het vroeër berig Dukumbana is van agter geskiet toe sy van die werk af by die huis aangekom het. Sy is op die toneel dood. Ooggetuies in die gebied het destyds aan die polisie gesê hulle het gesien hoe twee mense weghardloop van die toneel. Dukumbana het langer as 30 jaar in die polisie gedien en was van 2009 die stasiebevelvoerder van Elliotdale.